### Beslutningstema

I denne sag træffes beslutning om anlægsbevilling og frigivelse af rådighedsbeløb til etablering af småbørnspladser i daginstitutionen [adresse] i Bredebro samt etablering og flytning af børnehavepladser til Bredebro Skole.

### Historik

Dagtilbudsområdet i Bredebro er udfordret på manglende småbørnspladser samt manglende pladser i dagplejen. Ligeledes er området udfordret af rekrutteringsvanskeligheder ift. ansættelse af dagplejere, hvilket har lagt yderligere pres på småbørnsgruppen i [adresse]. Udfordringen er drøftet på udvalgsmøderne den 11. juni 2024 og den 13. august 2024. Et flertal i Børn- og Skoleudvalget besluttede på udvalgsmødet den 13. august 2024 at understøtte og bevare dagplejen, og pegede på etablering af en stordagpleje i den tidligere tandklinik i Bredebro som løsningsforslag til de ovenstående udfordringer.

### Sagsfremstilling

Børn- og Skoleudvalget har løbende drøftet udfordringer i forbindelse med rekruttering af dagplejere. Det gælder både på landsplan og i Tønder Kommune generelt. Børn- og Skoleudvalget har et politisk stort ønske om at understøtte og bevare dagplejen. Siden efteråret 2024 har dagtilbudsområdet i Bredebro været udfordret på manglende småbørnspladser i daginstitutionen [adresse] samt dagplejepladser. Alle småbørns- og dagplejepladser i Bredebro by er i brug, og pladsanvisningen anviser pladser i omkringliggende byer, dvs. i [adresse] og Løgumkloster.

På nuværende tidspunkt er der i alt fire kommunalt ansatte dagplejere i Bredebro by, hvoraf to af dagplejerne går på efterløn pr. 1. maj 2025. Når de to dagplejere stopper, vil der akut være behov for plads til ni småbørn. Det er derfor af afgørende betydning, at der i løbet af de næste måneder etableres yderligere småbørnspladser.

Forvaltningen har undersøgt muligheder i forbindelse med etablering af en stordagpleje i kommunale bygninger. Senest er den kommunale bygning på [adresse] i Bredebro, som tidligere har været anvendt som tandlægeklinik, blevet undersøgt nærmere til etablering af en stordagpleje. Jf. vedhæftet notat er en ombygning af den gamle tandplejeklinik ikke er realiserbar, hvorfor dette ikke er en løsningsmulighed. Da ingen yderligere kommunale bygninger i Bredebro er egnede til etablering af en stordagpleje, er der undersøgt nærmere på køb af boliger, hvilket ligeledes ikke er en realiserbar løsningsmodel.

På udvalgsmødet den 13. august 2024 blev Børn- og Skoleudvalget præsenteret for øvrige løsningsmuligheder end etablering af stordagpleje, heriblandt flytning af de ældste børnehavebørn i [adresse] til [adresse] med henblik på at frigive fysisk plads til otte ekstra småbørnspladser i [adresse]. På baggrund af de ovennævnte udfordringer i forbindelse med etablering af en stordagpleje foreslår forvaltningen etablering af småbørnsgruppepladser, som løsningsmulighed for den akutte situation i [adresse].

### Økonomi

Etableringen af småbørnspladser i [adresse] er beregnet til 172.800 kr.

Flytning og etablering af børnehavepladser til Bredebro Skole er beregnet til 972.260 kr.

Der gøres opmærksom på, at overslagsbudgettet for flytningen af børnehavegruppe til [adresse] udelukkende omhandler etablering af børnehave gruppen i skolens lokaler.
Der er ikke medregnet udgifter til flytning af de nuværende aktiviteter, som Bredebro Skole har placeret i lokalerne. Hertil skal medregnes yderligere udgifter, som endnu ikke er beregnet.

Udgiften kan afholdes via anlægspuljen "Renoveringspuljen for dagtilbud 2024-2025", som samlet består af 5,116 mio. kr.

### Lovgrundlag

Dagtilbudsloven.

### Indstilling Fagchefen for Skole og Dagtilbud indstiller,

at der gives anlægsbevilling og frigivelse af rådighedsbeløb på i alt 1,145 mio. kr. til etablering af småbørnspladser i [adresse] samt etablering af børnehavepladser på [adresse],

at etablering af småbørnspladser og børnehavepladser finansieres af det afsatte rådighedsbeløb fra "Renoveringspulje dagtilbud 2024-2025", og

at indstillingen videresendes til Økonomiudvalget og Kommunalbestyrelsen.

**Beslutning fra Børn- og Skoleudvalget, 14. januar 2025, pkt. 4:**

Forvaltningen er efter udsendelse af dagsordenen blevet gjort opmærksom på, at der ikke skal betales for byggeledelse. Overslagsbudgettet reduceres derfor med 113.490 kr.

Udvalget anbefaler, at der gives anlægsbevilling og frigivelse af rådighedsbeløb på 1.031.510 kr. til etablering af småbørnspladser i [adresse] og børnehavepladser på [adresse] finansieret af det afsatte rådighedsbeløb fra "Renoveringspulje dagtilbud 2024-2025".

**Beslutning fra Økonomiudvalget, 22. januar 2025, pkt. 7:**

Indstillingen anbefales.

### Beslutning

Indstillingen godkendt.

Aage Svendsen Gad (V) deltog ikke i mødet.